Stort potentiale for byudvikling i Årslev.

Årslev har et kæmpestort potentiale mht. byudvikling, både traditionelt og nytænkende.

Industrien og motorvejen er kommet for at blive og med projektet Årslev Fælled ser jeg derfor ”Den gamle Årslev Landsby”, som et naturligt bindeled mellem de to områder. Det kan sagtens gøres raffineret og intelligent, med plads til både nytænkende byggeri og allerede afprøvede teknikker.

Silkeborgvej kan f.eks. forlægges/omlægges ved Rosbjergvej og bindes i Edwin Rachsvej, således at trafikken gennem Årslev kan minimeres.

Høj og/eller tæt beplantning langs motorvejen og langs til- og frakørslerne. Selv om der ikke er videnskabeligt belæg for støjreduktion på denne naturlige måde, kan det i hvert fald ikke skade.

De yderste marker tættest på industrien og motorvejen kan bære indkøbsmuligheder og andre større erhverv. Dette vil formodentlig også reducere støj fra motorvejen en smule. Mange bække små, som man siger.

Jeg ser for mig, at der i ”Det gamle Årslev” f.eks.: kan være et lille bed & breakfast med 3-4 lejligheder eller et vandrehjem, fælleshus/kulturhus/minisognegård, børnehave (evt. skov- eller gårdbørnehave) og vuggestue/dagpleje. Et sundhedshus med læge, fysioterapeut mm. og måske et ”olde kolle”.

Jeg håber på et samlet Årslev, hvor den gamle bydel ikke får lov at forfalde, men tænkes aktivt ind i udviklingen fra start.

Et samlet attraktivt Årslev for både moderne og traditionelle boligformer tæt på Århus, motorvejen og arbejdspladser, med det mest nødvendige i nærmiljøet, men med højt til himlen, og god plads.

Tina Stokholm Eriksen

Årslev Kirkevej 1